Ole Sohn (SF), 2000-11-17:
Nu her et godt stykke ud på en fredag eftermiddag kommer éns milde sind jo tættere på - nu nærmer weekenden sig.
Så derfor vil jeg godt indlede med at sige, at det forslag, der ligger her, kunne have været værre.
Jeg synes, at der ligger nogle overskrifter, som er meget rigtige: jobrotation, privat jobtræning, mere aktiv jobsøgningsindsats, styrkelse af indsatsen i dagpengeperioden - alt sammen positive elementer.
Men jeg synes faktisk, at jeg har hørt det før.
Allerede da snakkede man om jobrotation.
Nu kommer det.
Og jeg tror faktisk på, at det har en effekt.
For alle er jo enige om, at det er i den private jobtræning, mulighederne ligger, for offentlige arbejdsgivere ansætter ikke folk i varige stillinger, når der er tale om offentlige jobtræningspladser.
Så bliver de brugt som billig arbejdskraft, hvor den enkelte ingen rettigheder har, hvor den enkelte bliver nedværdiget.
Det er en del af systemet.
Det bliver desværre ikke afskaffet med de justeringer, der sker her; det beklager jeg.
Men til gengæld er det godt, at man forsøger at fremme nogle af de andre instrumenter.
Men jeg vil gerne sige, at der jo ikke er noget i lovforslaget her, der forhindrer, at det, alle er trætte af, kan fortsætte.
Og det, alle indtil nu har givet udtryk for, at man er træt af, er den måde, AF laver bunkeregistreringer og visiteringssamtaler på.
Det finder faktisk sted endnu.
Det fortsætter.
Det er nedværdigende.
Det har ingen værdi bortset fra, at det giver den enkelte AF-medarbejder, det enkelte AF-kontor, et kryds i karakterbogen i den statistik, man skal aflevere til Arbejdsmarkedsstyrelsen.
Dér har det værdi.
Men er det af hensyn til den enkelte AF-medarbejder, at der skal laves arbejdsmarkedspolitik? Nu ved jeg, at forligspartierne har lagt meget vægt på, at man bare skal køre videre i den samme skure og lave nogle justeringer.
Men jeg håber, man under udvalgsarbejdet kan få slået fast og få det skrevet ind i loven, at det vil vi ikke længere finde os i.
Jeg synes også, vi skal have slået fast og skrevet ind i loven, at vi ikke vil finde os i den form for sicilianske tilbud, der gives mange ledige, der skal i aktivering, og som oplever det som tvangsaktivering.
Hvorfor?
Jo, fordi AF-kontorerne laver aftaler med kursusudbydere - det kan være VUC-centre, AMU-centre, private kursusudbydere osv., osv. - og når man har lavet en aftale, dvs. skrevet kontrakt med den kursusudbyder, står man med et antal pladser, som man skal fylde op, og så må man håbe, at de ledige af sig selv ønsker det, og ønsker de det ikke frivilligt, ja, så finder man metoder.
Hvorfor ikke skrive ind i loven, at den enkelte arbejdsløse har et rettighedskrav til at sige fra, hvis man ikke føler, der er kvalitet nok i aktiveringen, sådan at man netop kan fremme det med jobrotationsprojekter og den private jobtræning, som giver kvaliteten, og kompetencegivende uddannelse, som giver kvaliteten, frem for at lave et system for systemets skyld?
Det er der ikke løst op for i
justeringerne
Men det er klart, at med de meldinger, der er kommet fra både Socialdemokratiet og de to store borgerlige oppositionspartier, som er med i forliget her, er jeg helt sikker på, at man også vil være indstillet på at lave nogle konkrete redskaber, som sikrer, at vi får overskrifterne til at virke i praksis.
Det er jo ikke lykkedes endnu, på trods af at man gentager de fine overskrifter.
Men jeg håber, det kan lykkes, og SF vil bidrage med nogle konkrete forslag under udvalgsbehandlingen, som kan være med til at stramme op på de pæne overskrifter.
Jeg håber også, at forligspartierne er indstillet på virkelig at skabe handling bag de smukke prosaord.